Det er en lang og flot politisk karriere i både kommunal-, amts- og landspolitik, Knud Kristensen mandag har valgt at sætte punktum for.

Mandag aften satte 64-årige tidligere borgmester Knud Kristensen punktum for en 32 år lang karriere i lokal- og landspolitik på Konservatives generalforsamling i Vesthimmerlands Kommune. En karriere, der har bragt ham fra byrådet i den gamle Aars Kommune til Nordjyllands Amt og Folketinget og ind på borgmesterkontoret i to kommuner. Han er blevet kaldt hele Vestdanmarks konservative bykonge, og på landsplan er han kun overgået i antal konservative mandater af Gentofte og Frederiksberg kommuner. Men efter en sidste periode som borgmester i Vesthimmerlands Kommune, hvor Knud Kristensen først blev erklæret inhabil i en sag om en byggegrund i Aars og siden politianmeldt af et medlem af kommunalbestyrelsen, havde ingen partier lyst til at samarbejde med ham. Derfor måtte Knud Kristensen efter kommunalvalget i november 2017 erkende sit nederlag trods 3400 personlige stemmer og overlade borgmesterposten til Venstres Per Bach Laursen. Kommune, amt og folketing Knud Kristensen er 64 år og oprindeligt uddannet murer. I 1975 startede han sin egen murervirksomhed, som han stadig er direktør i. Han gik ind i politik i 1986, da han blev valgt ind i det tidligere Aars Byråd. Her sad han i 20 år - heraf de sidste fire som borgmester - indtil kommunalreformen i 2006, hvor de tidligere Farsø, Løgstør, Aalestrup og Aars kommuner blev lagt sammen til én. Knud Kristensen sad også i Folketinget en overgang fra 2007 til 2010, hvor han blandt andet arbejdede i Arbejdsmarkedsudvalget og Udvalget for fødevarer, landbrug og fiskeri. Endelig sad han også i det gamle Nordjyllands Amt fra 1998 til 2006. I 2010 blev Knud Kristensen valgt som borgmester i Vesthimmerlands Kommune, hvor han nåede at sidde i to perioder.